Kik vagyunk? V.
Egy egymást szerető gyülekezet vagyunk
Efézusi levél 4:15–16
Lekció: Efézus 4:1–16
Két hét kihagyás után visszatérünk a vasárnap délelőtti sorozatunkhoz, amelyben azt a kérdést tettük fel, hogy „Kik vagyunk?” Mindenekelőtt nem egy presbiteriánus, hanem keresztyén gyülekezet vagyunk, hiszen felismertük, hogy az élet mind ezen a földön, mind az eljövendő világon a Jézus Krisztussal való kapcsolatban van. Mindezek következtében annak a Szentírásnak vetjük alá az életünket, amelyből az Úr Jézus szól (Zsid 1:1–2); azt az Istent imádjuk, aki Jézusban emberré lett, és az életünk egy folyamatos megtérés, hogy egyre jobban hasonlíthassunk ahhoz a Jézushoz, aki értünk életét adta. 
De minek kell még jellemeznie még a közösségünket? Mire kell még törekednünk gyülekezetként? Az egyik válasz, amely – remélem – kórusban hangzana a szeretet. Igen, a szeretetet emelte ki maga Jézus is, mint tanítványainak egyik megkülönböztető jelét. Tehát, igen egy egymást szerető gyülekezetnek kell lennünk.
Ám ahogyan elkezdtem a szereteten gondolkozni, valami elkezdett zavarni. Kezdjek el csupán beszélni a szeretetről mondjuk egy olyan igeszakasz alapján, mint a szeretet himnusza (1Kor 13)? Vegyük elő a praktikus tanácsokat, hogyan kell szeretnünk egymást? Valószínűleg ez sem lenne teljesen haszontalan, ám úgy gondolom, hogy a problémánk nem itt van. Nem arra van most szükségünk, hogy újabb gyakorlati felszólításokat kapjunk a szeretet mikéntjéről.
Hadd érzékeltessem ezt egy képpel. Azt szeretnénk, és gyermekeinket is erre igyekszünk tanítani, hogy szeressék embertársaikat, és ebben a társadalomban békében éljünk egymás mellett. Ám ez a szeretet nagyon eltérő formában nyilvánulhat meg. Az utcán abban érhetjük tetten, hogy udvariasok és előzékenyek vagyunk egymással. Egy boltba belépve köszönünk, az idős szomszédnéni szatyorját helyette felvisszük, ha egy gyerekkocsival küszködő édesanyát látunk, felsegítjük a buszra. Ám ami elegendő egy szomszéddal vagy ismeretlennel szemben, sekélyes és kevés a családodban. Vajon, ha csak mosolyogsz, csomagot cipelsz és babakocsit emelsz a feleségednek, ennyivel megelégedne? Kötve hiszem. A mélyebb kötelékek többet követelnek. Ekkor erősebb szeretetre van szükség.
A kérdés tehát az, hogy mi a gyülekezet? Úgy gondolom, hogy ez az egymás iránti szeretet fő kérdése. Ugyanis, ha úgy gondolunk a gyülekezetre, mint a vasárnapi istentisztelet helyszínére, ahol tanítást hallok, barátokat szerezhetek, esetleg még egy-két más programra is elmegyek, akkor bármennyiszer felszólíthat az ige a szeretetre, a válaszunk nagyjából az lesz: „Rendben, e téren nincs különösebb baj. Elvégre is kedves vagyok mindenkivel, mosolygok az emberekre, és igyekszem meghallgatni őket. Sőt, még van egy-két barátom is, akire jobban figyelek. Én szeretek…” De ha a gyülekezet többről szól ennél, akkor talán a te szeretetednek is mélyebbnek kell lennie. 
Három kérdést akarok körbejárni, amelyek a rózsa szirmaihoz hasonlóan egyre inkább középre vezetnek. Először is: mi a gyülekezet szerepe Isten tervében és a mi életünkben? Másodszor: mi a szeretet szerepe a gyülekezet életében? Harmadszor: milyen módon nyilvánul meg a szeretet a gyülekezetben?
Textus: Efézus 4:15–16
A gyülekezet szerepe Isten tervében és a te életedben
Az Efézusi levelet az egyház alkotmányának is szokták nevezni. Ez a levél az egyház eredetét, küldetését és célját mutatja be az örökkévalóságtól az örökkévalóságig. A 4. fejezet ebben a nagy időintervallumban az egyház jelenéről, földi küldetéséről beszél. Pál itt gyakorlati, életünket érintő kérdésekről beszél. Mi tehát az egyház szerepe?
Az egyik utalást a 4:11–13. versekben találjunk: „És ő adott némelyeket […] pásztorokul és tanítókul, hogy felkészítse a szenteket a szolgálat munkájára, a Krisztus testének építésére, míg mindnyájan eljutunk […] a Krisztus teljessége szerinti nagykorúságra.” Az ige itt elsősorban a lelki vezetők feladatáról beszél, de eközben említi azt a célt, amiért Jézus minket gyülekezetbe rendelt, és felénk gyülekezeti vezetőket adott. Ez pedig nem más, mint a Krisztushoz hasonlóvá formálódás. Az ige összecseng azzal, amit a Római levél mond Isten tervéről az életünkkel: „Mert akiket eleve ismert, eleve el is rendelte, hogy Fia képmásai legyenek.” (Róm 8:29) Isten célja az életünkkel az, hogy Krisztushoz hasonlítsunk. Ez a cél ugyanakkor nem véletlenül, mágikus úton történik, hanem az egyházban, Isten rendelése folytán.
Ugyanezt erősítik a 4:15–16 versek is. A cél a Krisztusban való növekedés: „mindenestül növekedjünk abban, aki a fej, a Krisztusban.” (4:15) Ám ez a növekedés nem a gyülekezettől függetlenül megy végbe. Hanem úgy növekszünk Krisztusban, hogy minden tag „a maga mértéke szerinti munkássággal gondoskodik a test növekedéséről” (4:16).
Lehet, hogy mindezek alapján ideje máshogyan gondolkoznunk az egyházról. A gyülekezet nem csupán egy hely, ahol Istent együtt tiszteljük. Nem csupán egy közösség, ahol társas igényünket kielégítjük, barátokat szerezhetünk, vagy segítenek rajtam. Hanem az Isten igéjéhez hű helyi gyülekezet (amely Isten igazságának szerez érvényt szeretetben) a helyszíne, a kerete az én lelki formálódásomnak. 
Tudom, hogy ez a gondolat igencsak megkérdőjelezi a kortárs keresztyén felfogást a gyülekezetről. A hangsúly általában az én lelki igényeimre és az én lelki formálódásomra esik. És a gyülekezet legfeljebb egy eszköz ebben. Sőt, sokan még ezt is vitatják, és azt vallják, hogy alapvetően keresztyénként jól működhetünk egy helyi gyülekezethez való tartozás nélkül. De bárhogy is, a döntő hangsúly azon van, hogy én, az egyén hogyan növekedhetek lélekben.
Ám e fenti ige teljesen más képet fest. Egyrészt Pál apostol végig többes számban beszél: Krisztus testéről, a szentek növekedéséről. Másrészt, Pál azt mondja, hogy a kérdés nem az, hogy én keresztyén magam hogyan növekszem. Hanem hogyan válok részéve a gyülekezetnek, Krisztus testének, és hogyan növekszünk együtt Krisztushoz. A szempont egyértelműen közösségi. Ám ha élesen meg akarnám fogalmazni, azt mondanám: gyülekezet nélkül nincs növekedés.
Tudom, ezen felhördülhetnek némelyek, és azt mondhatják: ez már-már katolikus tanítás, és túlzott szerepet tulajdonítunk az egyháznak! Mások talán citálnak példákat börtönben, üldöztetésben élő magányos keresztyénekről, misszionáriusokról, akik lám, milyen lelki magasságokra értek el. Ám ezek a kivételek nem semmisítik meg az Isten által itt leírt szabályt. Igen, Istennek hatalma van különleges körülmények között, akár egyedül is megtartani némelyeket. Ő megtartotta Mózest negyven évig az Egyiptomból való szökése után. Jeremiással volt, amikor szinte a teljes nép hitehagyottá vált körülötte. Ám ettől még Isten terve nem változik: az életünk egészére nézve a növekedésünk Isten egyházának keretében történik.
Nemrég volt hírekben, hogy megtalálták a föld legnagyobb élőlényét. Ez nem a kékbálna, sőt még nem is valamelyik kihalt dinoszaurusz. Hanem egy gomba, ami 900 hektáron terül el, és egy méter mélyen süllyed a talajba.[footnoteRef:2] Ez a gigászi gombakolónia a talaj alatt kötődik össze egymással, és egyetlen spórából nőtt ki – a tudósok szerint mintegy 2400 évvel ezelőtt. A Pál által felvázolt képben is hasonló van, csak fordított sorrendben. Míg a gomba esetében egy spórából nőtt ki rengeteg gomba, addig az egyház rengeteg keresztyén összenövésével válik eggyé. A gyülekezet a hely, ahol össze kell fonódnunk, együtt nőnünk, egy testté épülnünk. Így haladunk fokozatosan az érettség, a krisztusi jellem felé. [2:  https://index.hu/tudomany/til/2018/05/30/a_vilag_legnagyobb_elolenye_akkora_mint_ketezer_futballpalya/ ] 

Hadd tegyek fel egy kérdést ennek kapcsán. Ha ennyire kritikus a gyülekezeti kapcsolat a lelki növekedésben, nem lehet, hogy a szoros testvéri kapcsolat elhanyagolása miatt van ennyi lelki erőtlenség az egyházban?[footnoteRef:3] [3:  John Piper: How Christ Enables the Church to Upbuild Itself in Love (hozzáférés: 2018. október 20.)] 

A szeretet szerepe a gyülekezet életében
Térjünk rá a második területre, hogy az egyház életében milyen szerepet játszik a szeretet. Pál a szeret fontosságát azzal is ki kívánja emelni, hogy a 15-16. versek elején („az igazságot követve szeretetben, mindenestül növekedjünk […] Krisztusban”) és végén is („[a test] felépüljön szeretetben”) szerepel. A lelki növekedésünk tehát szeretet útján megy végbe. Ha nincs szeretet, nincs növekedés sem. 
Hadd érzékeltessük mindezt pár képpel! A Kolossé levél úgy írja ezt le, hogy „mindezek fölé pedig öltsétek fel a szeretetet, amely a tökéletesség köteléke.” (Kol 3:14) A szeretet a kötél, amely összetartja a rajtunk lévő ruhát, ami nélkül azok lógnak és lecsúsznak rólunk. Vagy a test példájával élve a szeretet a vér, amely élteti a testet,[footnoteRef:4] és biztosítja a tagok kapcsolatát és működését. Vagy a szeretet az olaj, amely megkeni a motor alkatrészeit, hogy az forogni, működni tudjon, és az autó mozoghasson.  [4:  Andrew T. Lincoln, Ephesians, vol. 42, Word Biblical Commentary (Dallas: Word, Incorporated, 1990), 264.] 

Ebben a keretben talán máshogyan értékeljük az egymás iránti szeretetet. Nem a lelkész mantrája ez, nem egy újabb felszólítás, hogy egy területre figyelj jobban oda az életedben. Ha nem a szeretet fűz össze minket gyülekezetként, ha nem élünk szoros szeretetkapcsolatban, ha nem küzdünk érte, akkor az Istennel való kapcsolatunk, sőt egész életünk célja megkérdőjeleződik. Ahogy Pál mondja más helyen: ha szeretet pedig nincsen bennem, semmi vagyok (1Kor 13:2).
A szeretet megnyilvánulása a gyülekezetben
Végül pedig vizsgáljuk meg, hogy hogyan is nyilvánul meg ez a szeretet a gyülekezetben? 
Szeretet a közösség ápolásában. Az első és talán legnyilvánvalóbb dolog, hogy szeretni akkor tudunk, ha van közösségünk egymással. A szeretet sosem magányos. Csak kapcsolatban tud megmutatkozni. Gondolj a test tagjaira: az ujjak nem tudnak fogni, ha el vannak szakítva egymástól, se a lábak járni, ha egy kilométerre kerültek. Tehát ez az ige először is a gyülekezettel és a gyülekezeti testvérekkel való kapcsolatodra kérdez rá. Mennyire ápolod a testvéri közösséget? Mennyire figyelsz a gyülekezeti kapcsolatokra, nemcsak a többi, „hétköznapi” testvéredre is? Keresed-e az istentiszteleten és bibliaórán kívüli alkalmakat a másik elérésére? Használod-e erre a jó célra is a technika által adott eszközöket?
[bookmark: _GoBack]Szeretet az igazság képviselésében. Egy másik dolgot is világossá tesz az ige: ez a szeretet, amiről itt Pál beszél, nem szingli. Hanem van egy társa: megházasodott az igazsággal. Ezt mondja a 15. vers: „az igazságot követve/szólva[footnoteRef:5] szeretetben”. Vagyis a szeretet egy igaz, Isten szaván alapuló szeretet. Az emberek olyan gyakran elválasztják, vagy szembeállítják a kettőt. Ám Pál arra tanít, hogy a kettő nincs harcban egymással. Nincs olyan, hogy igazság szeretet nélkül, se fordítva. A szeretet az igazsággal örül (1Kor 13:6), éppen ezért a szeretet az igazságot szólja. [5:  A görög Ószövetségben (1Móz 20:16; 42:16; Péld 21:3; Ézs 44:26) és a Gal 4:16-ban ez a szó a beszéd jelentését veszi fel, tehát valószínűbb, hogy itt „az igazságot szólva szeretetben” a jobb fordítás. Andrew T. Lincoln, Ephesians, 259–260.] 

Vagyis ami ebből számunkra aktuális, hogy vizsgáld felül gyülekezeti kapcsolataidat: ott van e bennük a szerető igazság? Nem félsz-e az emberektől való félelem miatt kimondani az igazságot? Nem takargatsz-e, hallgatsz-e el dolgokat, amelyeket meg kellene osztani magadról vagy másokról? 
Szeretet az egymás iránti szolgálatban. Ám a szeretet nemcsak beszéd. Sőt nemcsak a kapcsolat ápolása. Hanem a szeretet dolgozik is, ahogy a 16. vers mondja: „minden egyes tag a maga mértéke szerinti munkássággal gondoskodik a test növekedéséről.” Másként mondva: a szeretet szolgálat a test iránt és a tagok iránt. Vannak ugyanis olyan szolgálatok, amely az egyház egészét célozzák, míg mások inkább egy-egy tagot vesznek célba. Mind a kettő helyes. Ennek a szolgálatnak jelen kell lenni minden keresztyén életben. Figyeld meg, hogy Pál azt mondja, „minden egyes tag”, azaz nincs kivétel. Krisztus mindenkinek adott ajándékot a szolgálatra (4:7). Látod-e ezt a felelősségedet a szolgálatban? Ha igen, hogyan szolgálsz?
Szeretet az egymás gyengeségeinek elviselésben. Végül, a szeretet még egyszer említi Pál ebben a részben, ám a fejezet elején: „viseljétek el egymást szeretetben” (4:2) Mindez nagyon realista színt ad Pál leírásának. Igen, a gyülekezeti élet nincs konfliktusok, sebek és fájdalmak nélkül. Meg fognak bántani, és te is meg fogsz másokat bántani. Pontosan ezért kell eltűrni egymást. Ahogy egy írásmagyarázó megfogalmazta, egymás elszenvedése azt jelenti, hogy teljesen elfogadom minden testvéremet úgy ahogy van, erősségeivel és gyengeségeivel együtt; értékelem őt, és megadom a neki járó tiszteletet.[footnoteRef:6] Ez persze nem jelenti, hogy meghagyom őt a bűnben – hiszen a szeretet egy igazságot szóló szeretet. Azonban jelenti, hogy tisztelem őt még a konfliktusban is, ha nem fogadja meg a tanácsomat, akkor is. Türelmes igyekszem lenni a bukásaival és gyengeségeivel szemben, és újra és újra tiszta lapot adok neki. Látom benne Krisztus megváltottját, még ha irritál, és nagyon eltérő tőlem.  [6:  Andrew T. Lincoln, Ephesians, vol. 42, Word Biblical Commentary (Dallas: Word, Incorporated, 1990), 236–237.] 


A szeretet tehát megmutatkozik abban, hogy kinyitom az életemet és szívemet mások felé, és közösséget építek velük. A szeretet megjelenik abban, hogy őszintén beszélek, és az Isten igazságát képviselem – még ha ezzel sértődést is kockáztatok. A szeretet ugyanakkor egy másnak kedveskedő, más javát cselekvő szeretet. És ott van akkor is, ha a másik romlottságát és gyengeségét tapasztalom, mert elviselem őt. Ki alkalmas ezekre? – kérdezhetjük. De Pál arra is tanít, hogy kire kell figyelnünk. A 15. vers azt mondja: „növekedjünk Krisztusban.” Vagyis az egyházban nemcsak Krisztushoz hasonlóvá növekszünk, hanem a mi mindennapos létezésünk is Jézusban, Jézus kegyelméből történhet. Ő az, aki kegyelmet és ajándékot ad mindegyikünknek, hogy szeretni, szolgálni és növekedni tudjunk. Legyünk hát egy egymást szerető gyülekezet. Ámen.

